Ελ Σαλχίγια ελ Τζεντίντα

Η Ελ Σαλ(ι)χίγια ελ Τζεντίντα (αραβ. الصالحية الجديدة) είναι πόλη της Αιγύπτου, κτισμένη στο νοτιοανατολικό όριο του Δέλτα του Νείλου. Ιδρύθηκε το 1982 ως μία από τις πρώτες «Νέες αιγυπτιακές πόλεις» (η ονομασία της σημαίνει «η Νέα Σαλχίγια»), έχοντας στο βασικό τμήμα της σχήμα προσεγγιστικά κανονικού εξαγώνου με πλευρά μήκους 1,2 έως 1,3 χιλιόμετρο, και υπάγεται διοικητικώς στο Κυβερνείο Σαρκία. Σύμφωνα με την απογραφή του έτους 2021, ο συνολικός πληθυσμός της Ελ Σαλχίγια ελ Τζεντίντα ήταν 59.320 κάτοικοι, έναντι μόλις 9.350 κατοίκων το 2006. Η έκταση της πόλεως είναι 5,86 τετραγωνικά χιλιόμετρα. Το κέντρο της απέχει ελάχιστη απόσταση σε ευθεία γραμμή 35 χιλιόμετρα από τη Διώρυγα του Σουέζ (στην Ισμαηλία), 76 χιλιόμετρα από τη Μεσόγειο Θάλασσα και 92 χιλιόμετρα από την Ερυθρά Θάλασσα.

Η Ελ Σαλχίγια ελ Τζεντίντα έχει κλίμα θερμής ερήμου (BWh κατά Köppen), με μέση ετήσια βροχόπτωση μόλις 40 χιλιοστόμετρα.

Παραπομπές

Ελ Σαλχιγια ελ Τζεντιντα